คปภ.เตรียมรื้อใหญ่ ปรับกองทุนภัยพิบัติ
คปภ.ฉลอง 3 ปี ปรับความคุ้มครองกองทุนภัยพิบัติ
18 ก.พ. 2558

คปภ.ฉลอง 3 ปี ปรับความคุ้มครองกองทุนภัยพิบัติ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คณะอนุกรรมการด้านประกันภัยเห็นชอบให้มีการปรับบทบาทและวิสัยทัศน์ของกองทุนใหม่ เพื่อให้เหมาะสมกับการดำเนินงานในอนาคต โดยจะพิจารณาความเสี่ยงภัยโดยรวมของทั้งประเทศ และวางกรอบการศึกษาในเชิงลึกและครอบคลุม เพื่อพัฒนาการปฏิบัติหน้าที่ของกองทุนในระยะต่อไป
ทั้งนี้ เนื่องจากกองทุนได้ดำเนินการมาได้เป็นเวลาประมาณ 3 ปีแล้ว และตลาดประกันได้กลับเข้าสู่ภาวะปกติ ทำให้บริษัทประกันภัยสามารถรับความเสี่ยงไว้เองได้มากขึ้น
“เราจะศึกษารูปแบบการบริหารความเสี่ยงจากภัยธรรมชาติของประเทศต่างๆ ที่มีประสบการณ์การเกิดภัยธรรมชาติร้ายแรง เช่น ญี่ปุ่น ไต้หวัน ตุรกี และนิวซีแลนด์ เพื่อให้สอดคล้องกับสถานการณ์ของไทย” นายประเวช กล่าว 
สำหรับผลการดำเนินงานของกองทุน ตั้งแต่วันที่ 28 มี.ค. 2555 ถึงวันที่ 9 ก.พ. 2558 มีกรมธรรม์ประกันภัยพิบัติที่มีความคุ้มครองอยู่ 1.4 ล้านฉบับ และมีทุนประกันที่มีความคุ้มครอง 6.5 หมื่นล้านบาท